钦定古今图书集成/理学汇编/文学典/第202卷 > 《和张安道读杜集》苏辙
## 钦定古今图书集成/理学汇编/文学典/第202卷 > 《和张安道读杜集》苏辙

“我公才不世，晚岁道尤高。与物都无著，看书未觉劳。
微言精老《易》，奇韵喜《庄》骚。杜叟诗篇在，唐人气力豪。
近时无沈宋，前辈蔑刘曹。天骥精神稳，层台结构牢。
龙腾非有迹，鲸转自生涛。浩荡来何极，雍容去若遨。
坛高真命将，毳乱始知髦。白也空无敌，微之岂少褒。
论文开锦绣，赋命委蓬蒿。初试中书日，旋闻鄜畤逃。”
妻孥隔豺虎，关辅暗旌旄。入蜀营三径，浮江寄一艘。
投人惭下舍，爱酒类东皋。漂泊终浮梗，迂疏独钓鳌。
误身空有赋，揜胫惜无袍。卷轴今何益，零丁昔未遭。
相如原并世，惠子谩临濠。得失将谁怨，凭公付浊醪。